बड़ा इमामबाड़ा का निर्माण – बड़ा इमामबाड़ा के निर्माण की कहानी दिलचस्प है। इसका निर्माण अकाल पीड़ितों को रोजगार देने के लिए किया गया था। तब इसके निर्माण में कुल 10 लाख की लागत आई थी। इसे नवाब आसिफुद्दौला ने 1784 में बनवाया था। इसके वास्तुकार किफायतउल्ला थे। तब लखनऊ में भारी सूखा पड़ा था। तो मजदूरों को रोटी देने के लिए इस विशाल इमारत का निर्माण शुरू कराया गया। बड़ा इमामबाड़ा के निर्माण में मुगल और राजपूत वास्तुकला का मेल दिखाई देता है। वास्तव में पूरी इमारत न कोई मस्जिद है न कोई मकबरा है। पर इसके परिसर में एक मसजिद और बावड़ी जरूर है।